**ҚОНУНИ ҶУМҲУРИИ ТОҶИКИСТОН**

**ДАР БОРАИ ЭНЕРГЕТИКА**

(АМОҶТ, соли 2000, №11, мод. 504; соли 2005, №12. мод.   
633; с. 2007, №6, мод. 436; с.2007, №7,мод.672; с.2009,   
№9-10, мод.549; с.2011, №6, м.440)

Қонуни мазкур принсипҳои асосии ташкилию ҳуқуқӣ ва тарзу усулҳои танзими фаъолияти хоҷагиро дар соҳаи энергетикаи Ҷумҳурии Тоҷикистон муайян менамояд.

БОБИ I. Қоидаҳои умумӣ

Моддаи 1. Мақсади Қонуни мазкур

Мақсади Қонуни мазкур аз таъмини ҳуқуқии сиёсати давлатӣ дар соҳаи энергетикаи Ҷумҳурии Тоҷикистон дар асоси механизмҳои бозоргонӣ, институтсионалӣ ва иттило­отӣ ба хотири тараққиёти боэътимодии он ва ҳимояи ман­фиатҳои истеъмолкунандагони энергия иборат аст.

Моддаи 2. Мафҳумҳо ва истилоҳоти асосӣ

Дар ҳамин Қонун мафҳумҳои зерин истифода мешаванд:

*энергетика –* соҳаи иқтисодиест, ки ҷустуҷӯ, истихроҷ, истеҳсол, таҷдид, интиқол, нигаҳдорӣ, расонидан, тақсимот ва истеъмоли захираҳои энергетикӣ ва энергияро дар бар мегирад;

– комплекси сӯзишворию энергетикӣ - маҷмӯи бо ҳам алоқаманди соҳаҳои иқтисодиёт, ки дар системаҳои гидроэнергия ва гармиистеҳсолкунанда, ангишт, нафт, газистихроҷ, ин­тиқол ва коркардкунанда, барқтаъминкунанда ва барқ­истифода­баранда, инчунин зерсистемаҳои минтақавӣ ва дигар объектҳои энергетикӣ, ки сарфи назар аз шакли моликият фаъолият мена­моянд; (қҷт 16.10.09, №556)

*соҳаи энергетика –* қисми таркибии энергетика, ки бо яке аз намудҳои захираҳои энергетикӣ ва энергия вобаста аст;

*корхонаи энергетикӣ –* ин шахси ҳуқуқиест, аз ҷумла аз субъектҳои монополияи табиӣ сарфи назар аз шаклҳои моликияташон, ки ба як ё якчанд намуди фаъолият дар энер­гетика машғул аст;

*объекти энергетика –* ин иншооти махсусест, ки барои истеҳсол, таҷдид, интиқол, нигаҳдорӣ, расонидан ва тақси­моти захираҳои энергетикӣ ва энергия таъин шудааст;

*фаъолият дар энергетика, хизматрасонии энергетикӣ –* ин истеҳсол, интиқол, расонидан, тақсимот, нигаҳдорӣ, коркард, таҷдид, фурӯши энергия, захираҳо ва маҳсулоти энер­гетикӣ мебошад;

*захираи энергетикӣ –* ҳомили энергия, ки дар айни замон ё дар оянда метавонад мавриди истифодаи самарабахш қа­рор гирад. Он чунин тақсимбандӣ мешавад:

*а) захираҳои энергетикии барқароршаванда* – ин захира­ҳое мебошанд, ки ба таври табиӣ ба вуҷуд омада, доимо аз нав пайдо мешаванд (гармии офтоб, ҷараёни табиии обу ҳаво, обҳои геотермалӣ ва биомассаҳо) ва ба намудҳои ди­гари энергия мубаддал шуда метавонанд;

*б) захираҳои аввалияи энергетикӣ –* захираҳои табиӣ, ки метавонанд бевосита чун сӯзишворӣ истифода шаванд (нафт, гази табиӣ, ангишт) ё мавриди истеҳсоли намудҳои гуногуни энергия қарор гиранд;

*в) захираҳои энергетикии дуюмдараҷа –* захираҳое, ки ба шакли маҳсулоти иловагӣ дар ҷараёни истеҳсолоти асосӣ ба даст меоянд;

*маҳсулоти энергетикӣ –* намудҳои мухталифи сӯзишворӣ, маҳсулоти нафт, энергияи қувваи барқ ва гармӣ, ки аз ҳама гуна намудҳои захираҳои энергетикӣ истеҳсол мешаванд;

*истеъмолкунандагон дар энергетика –* ҳама шахсони воқеӣ ва юридикӣ, ки энергия ва захираҳои энергетикиро мехаранд ва бе мақсади аз нав фурӯхтан онҳоро истифода мебаранд;

*истеҳсолкунандагон дар энергетика –* шахсони воқеӣ ва юридикӣ қатъи назар аз шакли моликияташон, ки барои онҳо ҳамаи захираҳои энергетикӣ ва энергия маҳсулоти молӣ мебошанд;

*сарфаҷӯии энергия –* истифодаи оқилона ва кам кардани талафот дар ҷараёни истеҳсол, таҷдид, интиқол ва истеъмоли энергия мебошад;

*консессия –* шартнома дар бораи ба инвестори хориҷӣ тиб­қи шартҳои муайян муваққатан барои истифода додани объектҳои давлатӣ бо ҳуқуқи фаъолият намудан дар комплекси сӯзишворию энергетикӣ.

Моддаи 3. Қонунгузории Ҷумҳурии Тоҷикистон оид ба энергетика

Қонунгузории Ҷумҳурии Тоҷикистон оид ба энергетика ба Конститутсияи (Сарқонуни) Ҷумҳурии Тоҷикистон асос ёфта, аз ҳамин Қонун, дигар қонунҳо, ки дар асоси ҳамин Қонун қабул гардидаанд, инчунин санадҳои ҳуқуқии байналмилалие, ки Ҷумҳурии Тоҷикистон эътироф намудааст, иборат мебошад.

БОБИ II. Танзими давлатӣ дар соҳаи энергетика

Моддаи 4. Сиёсати давлатӣ дар соҳаи энергетика

Мақсадҳои асосии давлат дар соҳаи энергетика аз инҳо иборат аст:

– таъмини боэътимод ва сифатноки эҳтиёҷоти рӯзафзуни ҷумҳурӣ ба захираҳо ва маҳсулоти энергетикӣ ва кафолати амнияти энергетикии кишвар;

– таъмини ҳифзи муҳити зист ва аҳолӣ аз таъсири зараровари фаъолият дар соҳаи энергетика;

– муҳайё намудани шароити зарурӣ барои пайгирона гузаштани энергетика ба муносибатҳои бозоргонӣ, ҷалб намудани сармоягузории ватанӣ ва хориҷӣ ба он, ба корхонаҳои энер­гетикӣ додани мустақилияти иқтисодӣ ва таъмини та­раққиёти онҳо дар асоси рақобати бозоргонӣ;

– баланд бардоштани самаранокии фаъолияти комплекси сӯзишворию энергетикӣ дар асоси ҷорӣ намудани техно­ло­гия­ҳои пешқадам, сарфаҷӯии энергия, истифодаи манбаҳои бар­қа­роршавандаи энергия, кам кардани хароҷоти нисбии захираҳои энергетикӣ дар истеҳсоли маҳсулоти умумии мил­лӣ. (қҷт. 28.06.2011 №727)

Моддаи 5. Усулҳои танзими давлатӣ дар соҳаи энергетика

Танзими давлатӣ дар соҳаи энергетика ба воситаи таъ­мини ҳуқуқӣ, иҷозатдиҳӣ (литсензиякунонӣ), андозситонӣ, қарз­диҳӣ, маблағгузорӣ, таъмини сиёсати сармоягузорӣ, иҷ­ти­моӣ, илмию техникӣ ва назорати иҷроиши қонунгузории Ҷумҳурии Тоҷикистон дар корхонаҳои комплекси сӯзиш­ворию энергетикӣ сурат мегирад.

**Иҷозатномадиҳии фаъолият дар соҳаи энергетика тибқи Қонуни Ҷумҳурии Тоҷикистон «Дар бораи иҷозатномадиҳӣ ба баъзе намудҳои фаъолият» анҷом дода мешавад. (қҷт 26.12.05, мод. 118)**

Лоиҳаҳо ва барномаҳои энергетикӣ барои сохтани объ­ект­ҳои азим ба таври ҳатмӣ аз экспертизаи давлатӣ мегузаранд, ки тартиби гузаронидани онро Ҳукумати Ҷумҳурии Тоҷикис­тон муайян менамояд.

Моддаи 6. Ваколати Ҳукумати Ҷумҳурии Тоҷикистон дар энергетика

Ваколатҳои Ҳукумати Ҷумҳурии Тоҷикистон дар энергетика чунинанд:

таъмини нақши асосии давлат дар тараққиёти энергетикаи Ҷумҳурии Тоҷикистон;

идораи комплекси сӯзишворию энергетикӣ дар асоси ҷорӣ намудани механизмҳои бозоргонии фаъолияти он;

фароҳам овардани шароит барои соҳибкории озод ва руш­ди ҳамаи шаклҳои моликият дар комплекси сӯзишворию энергетикӣ дар фазои пешрафти муносибатҳои бозоргонӣ;

мусоидат намудан ба иштироки сектори хусусӣ дар комплекси сӯзишворию энергетикӣ, кӯмак ба дастгирии рақобат дар сохтмон, барқарорсозӣ ва истифодаи корхонаҳо ва дар со­ҳа­ҳои он;

сархати панҷум хориҷ карда шуд. (қҷт 26.12.05, мод. 118)

муқаррар намудани тартиби гузаронидани экспертизаи дав­латии лоиҳаҳои энергетикӣ ва барномаҳои сохтмони объект­ҳои азими энергетикӣ;

консессия дар соҳаи энергетика;

гузаронидани сиёсати нарх ва тариф дар комплекси сӯ­зиш­ворию энергетикӣ;

бурдани назорат оиди истифодаи захираҳои энергетикии аввалия ва барқароршаванда ва нигоҳдории онҳо;

муҳайё намудани шароити зарурӣ барои ташвиқи сармоя­гузорӣ дар комплекси сӯзишворию энергетикӣ;

қабули чораҳои фаврӣ барои таъмини истеъмолкунандагон бо захираҳои энергетикӣ ва энергия дар вазъияти буҳ­ронӣ ва фавқулодда, дар ҳолатҳои зарурӣ ҷорӣ намудани маҳдудияти муваққатӣ дар истифодабарии онҳо;

ҳамоҳангсозии фаъолияти байналмилалӣ дар соҳаи энергетика;

тасдиқ ва назорат оиди амалӣ гаштани барномаҳо:

– тараққиёти комплекси сӯзишворию энергетикии Ҷум­ҳурии Тоҷикистон;

– оид ба стандартизатсиякунонӣ, амният ва ҳимояи истеъмолкунандагон, ҳифзи муҳити зист аз таъсири манфии фаъ­олият дар соҳаи комплекси сӯзишворию энергетикӣ;

– оид ба ғайриинҳисорӣ ва реструктризатсиякунонии кор­хонаҳои соҳаҳои комплекси сӯзишворию энергетикӣ;

– оиди сарфаҷӯии энергия;

иҷрои дигар ваколатҳое, ки дар ҳамин Қонун ва дигар қо­нунҳои Ҷумҳурии Тоҷикистон пешбинӣ шудаанд.

Моддаи 7. Ваколатҳои мақомоти давлатии Ҷумҳурии То­ҷи­кистон дар соҳаи знергетика (қҷт 13.06.07, №280)

**Мақомоти ваколатдори давлатии Ҷумҳурии Тоҷикистон (минбаъд - мақомоти ваколатдор) аз тарафи Ҳукумати Ҷум­ҳурии Тоҷикистон муайян карда мешавад. (қҷт 13.06.07, №280)**

**Низомномаи мақомоти ваколатдор ва сохтори онҳоро Ҳу­ку­мати Ҷумҳурии Тоҷикистон тасдиқ менамояд.» (қҷт 13.06. 07, №280)**

қисмҳои сеюм ва чорум хориҷ карда шаванд; (қҷт 13.06. 07, №280)

Ваколатҳои мақомоти ваколатдор инҳо мебошанд: (қҷт 13.06.07, №280)

татбиқи сиёсати давлатӣ дар соҳаи энергетика;

ба нақшагирӣ ва пешбинии самти талабот ва пешни­ҳодот ба ҳамаи намудҳои захираҳои энергетикӣ ва энергия барои ба ҳисоб гирифтан ва минбаъд даровардани тағйирот ба барно­маҳои амал;

гузаронидани баҳодиҳӣ ба талаботи инвеститсионӣ ва муайян намудани манбаъҳои эътимодноки маблағгузорӣ ва сармоя;

омӯзиши фаъолияти корхонаҳои энергетикӣ бо мақсади мунтазам гузаштани онҳо ба муносибатҳои бозоргонӣ;

мусоидат барои дохилшавии мунтазами инвеститсияҳои хусусӣ ба комплекси сӯзишворию энергетикӣ ва зиёдшавии за­хираҳои энергетикии маҳаллию алтернативӣ ва барқарор­ша­ванда, аз ҷумла тавассути танзими идоракунӣ, соҳибии захи­раҳои дуюмдараҷа ва маҳсулоти энергетикӣ дар сатҳи истеъ­мол­кунандаи ниҳоӣ; (қҷт. 28.06.2011 №727)

мусоидат ба тарақиёти рақобат, таъмини имкониятҳои баро­бар ва шароит барои фаъолияти корхонаҳои энер­гетикии шаклҳои мухталифи моликият;

амалӣ намудани назорат оид ба риояи шарту талаботи иҷозатномавӣ. (қҷт 26.12.05, №118)

таҳия ва татбиқи барномаҳо:

– оид ба тараққиёти комплекси сӯзишворию энергетикӣ;

– оид ба стандартизатсиякунонӣ, бехатарӣ ва ҳимояи истеъмолкунандагон, ҳифзи муҳити зист аз таъсири манфии фаъолият дар соҳаҳои комплекси сӯзишворию энергетикӣ;

– оид ба сарфаҷӯии энергия.

– оид ба истифодабарии манбаъҳои барқароршавандаи энергия. (қҷт. 28.06.2011 №727)

амалӣ намудани дигар ваколатҳое, ки қонунҳои Ҷум­ҳурии Тоҷикистон пешбинӣ намудаанд.

**Моддаи 8 хориҷ карда шавад. (қҷт 16.10.09, №556)**

Моддаи 9. Ваколатҳои мақомоти маҳаллии ҳокимияти дав­латӣ дар комплекси сӯзишворию энергетикӣ(қҷт 13.06.07, №280)

Ваколатҳои мақомоти маҳаллии ҳокимияти давлатӣ дар комплекси сӯзишворию энергетикӣ тибқи қонунгузории Ҷум­­ҳурии Тоҷикистон муайян мегарданд. (қҷт 13.06.07, №280)

БОБИ III. Хусусиятҳои фаъолият дар энергетика

Моддаи 10. Идоракунии корхонаҳои энергетикӣ

Ба корхонаҳои комплекси сӯзишворию энергетикӣ дар идоракунии фаъолияти хоҷагию истеҳсолӣ мустақилият дода мешавад.

Ҳама намуди фаъолияти корхонаҳои комплекси сӯзиш­ворию энергетикӣ дар ҳудуди Ҷумҳурии Тоҷикистон тибқи қо­нунҳои Ҷумҳурии Тоҷикистон оид ба энергетика анҷом дода мешавад.

Моддаи 11. Ҳимояи ҳуқуқҳои моликияти корхонаҳои энер­­гетикӣ

Корхонаҳои энергетикӣ дар ҳудуди Ҷумҳурии Тоҷикис­тон метавонанд дар асоси гуногуншаклии моликият (дав­латӣ, ху­сусӣ, саҳомӣ, омехта ва муштарак) таъсис ёбанд ва амал кунанд.

Моликони корхонаҳои энергетикӣ дар назди Қонун ба­робаранд ва аз ҳимояи баробари Конститутсия ва қонунҳои Ҷум­ҳурии Тоҷикистон бархӯрдоранд.

Давлат ба табъизи (дискриминатсияи) корхонаҳои энер­гетикӣ, сарфи назар аз шакли моликияташон роҳ намедиҳад.

Моддаи 12. Ҳимояи манфиатҳои истеъмолкунандагони энергия

Манфиатҳои истеъмолкунандагони энергия тибқи қонун­ҳо ва дигар санадҳои меъёрӣ-ҳуқуқии Ҷумҳурии Тоҷикистон ҳифз карда мешаванд.

Моддаи 13. Масъалаҳои маблағгузорӣ дар энергетика

Дар соҳаи энергетика маблағгузорӣ метавонад аз ҳисоби манбаъҳои давлатӣ, хусусӣ ва хориҷӣ таъмин гардад.

Моддаи 14. Сармоягузории ватанӣ ва хориҷӣ дар энер­гетика

**Ҷалб намудани сармояи** ватанӣ ва **хориҷӣ дар энергетика мутобиқи қонунҳои Ҷумҳурии Тоҷикистон амалӣ мегардад.** **Захираҳои энергетикӣ ба сармоягузорони ватанӣ ва хориҷӣ ба истифодаи мӯҳлатнок, тибқи шартномаҳои тарафайн дода мешаванд. (қҷт 16.10.09, №556)**

Барои сармоягузории ватанӣ ва хориҷӣ дар энергетика тибқи қонунҳои Ҷумҳурии Тоҷикистон имтиёзҳои андоз ва дигар имтиёзҳо муқаррар шуда метавонанд. (қҷт 16.10.09, №556)

Моддаи 15. Нархгузорӣ дар соҳаи энергетика

Нархҳо ва тарифҳо ба маҳсулот ва хизматрасонии энер­гетикӣ ба таври озод (шартномавӣ) муқаррар мешаванд, ба истиснои ҳолатҳое, ки дар қонунҳои Ҷумҳурии Тоҷикистон пеш­бинӣ шудаанд.

**Бо мақсади ҳавасмандгардонӣ ва дастгирии сармоягу­зорони ватанӣ ва хориҷӣ, ҳангоми азхудкунӣ ва истифодабарии захи­раҳои электроэнергетикӣ, харидории электронергияи зиёдатӣ, ма­қомоти ваколатдор оид ба танзими фаъолияти субъ­ектҳои монополияҳои табиӣ метавонанд нархҳо ва тарифҳои дигарро муқаррар намоянд. (қҷт 16.10.09, №556)**

**– қисми сюм хориҷ карда шавад. (қҷт 16.10.09, №556)**

Моддаи 16. Консессияҳо дар энергетика

Ҳукумати Ҷумҳурии Тоҷикистон мутобиқи қонунҳои Ҷум­­ҳурии Тоҷикистон стансияҳои барқӣ ва гармӣ, шабака­ҳои магистралӣ ва тақсимкунандаи қувваи барқ ва иншооти хизматрасони онҳо, хатҳои интиқоли нафту газ, корхонаҳои хоҷагии таъминкунандаи гази табиӣ ва моеъ, объектҳои нафту газ, майдонҳои перспективии дорои нафту газро ба консессия дода метавонад.

Додани консессия ба инвесторони хориҷӣ барои кашф, истихроҷ ва истифодаи захираҳои энергетикӣ ва пешбурди дигар фаъолият дар комплекси сӯзишворию энергетикӣ дар асоси шартномаҳои консессионӣ сурат мегирад.

Моддаи 17. Истифодаи замин дар энергетика

Истифодаи заминро дар энергетика Кодекси замини Ҷум­­ҳурии Тоҷикистон ва дигар қонунҳои Ҷумҳурии Тоҷи­кистон муайян мекунанд.

Моддаи 18. Корхонаҳои давлатии энергетика

Корхонаҳои давлатии энергетикӣ фаъолияти худро дар асоси тиҷорат ба сифати воҳидҳои мустақили хоҷагӣ, бо усули бастани шартнома бо мақомоти ваколатдор анҷом меди­ҳанд. Чунин шартномаҳо нисбат ба корхонаи давлатии комплекси сӯзишворию энергетикӣ пешбинӣ менамоянд: (қҷт 13.06.07, №280)

– мақоми зарурии корпоративӣ ва тиҷоратии он;

– нақша-ҷадвали корҳои тиҷоратикунонии он;

– дараҷаи мустақилияти молиявӣ ва идоракунии он;

– стандартҳо ва меъёрҳои кор ва тобеияти роҳбарияти он;

– усул ва тартиби таҳияи сохтори ҳисоботдиҳии он, аз ҷум­ла ҳисоботдиҳии алоҳида барои воҳидҳои мухталифи амал­кунандаи он, муайян намудани арзиши амвол ва ҳисса­ҷу­­докунӣ барои хӯрдашавии он;

– муайян кардани кор ва хизматрасонӣ, ки барои эҳтиё­ҷоти давлат иҷро мешаванд ва арзиши онҳо;

– нишондиҳандаҳои нақшавии солонаи молиявӣ ва ис­теҳ­солӣ.

БОБИ IV. Назорати давлатии энергетикӣ ва масъулият

барои қонунвайронкунӣ дар соҳаи энергетика

Моддаи 19. Назорати давлатии энергетикӣ

Барои таъмини назорат аз тарафи шахсони ҳуқуқӣ ва во­қеӣ риоя шудани стандартҳои муқарраргардида, меъёрҳо ва қоидаҳо дар ҷараёни истеҳсол, интиқол, таҷдид, нигаҳдорӣ, истеъмоли захираҳо ва маҳсулоти энергетикӣ, дар истифодаи объект­ҳо, иншоот, таҷҳизот дар энергетика мувофиқи тартиби муайян­шудаи қонунгузории Ҷумҳурии Тоҷикистон назорати дав­латии энергетикӣ ташкил мешавад.

Назорати давлатии энергетикӣ аз тарафи мақомоти махсусгардонидашудаи давлатӣ гузаронида мешавад.

Моддаи 20. Масъулият барои қонунвайронкунӣ дар соҳаи энергетика

Барои қонунвайронкунӣ дар соҳаи энергетика шахсони гунаҳкор тибқи талаботи муайяншудаи қонунҳо масъуланд.

Президенти

Ҷумҳурии Тоҷикистон Э. Раҳмонов

ш. Душанбе 29 ноябри соли 2000

№33